Erling Bonnesen (V), 2008-04-02:
Allerførst vil jeg sige tak til velfærdsministeren for en god redegørelse, der holder fokus på sagen og rummer mange gode og konstruktive tiltag.
Ligestilling er at sætte det enkelte menneske i centrum og give kvinder og mænd lige muligheder for at vælge det liv, de ønsker.
Ligestilling er også at tage ansvar for, at alle får lige muligheder: arbejdsmarkedets parter, virksomheder, organisationer og enkeltpersoner.
Vi skal alle forpligte os til at tage del i arbejdet med at opnå ligestilling i samfundet.
Kvinder og mænd skal have lige og frie valg igennem livet, og alle skal have mulighed for at bidrage med deres mangfoldige talenter.
Vold og handel med mennesker skal bekæmpes med alle midler.
Vi skal arbejde for, at kvinder og mænd med anden etnisk baggrund end dansk ikke forhindres i at træffe deres egne frie valg eller fratages muligheder for at deltage i samfundet på grund af kønsbestemte fordomme eller andre barrierer.
Drenge og piger, uanset etnisk baggrund, skal have forudsætninger i skolen for at gennemføre en ungdomsuddannelse og træffe et relevant, frit og oplyst uddannelsesvalg med henblik på at få et godt grundlag for et aktivt voksenliv.
Kvinder og mænd skal have lige muligheder for at komme i arbejde.
Angående frit uddannelsesvalg for piger og drenge kan jeg føje til, at forældre her har en vigtig rolle, og at de er nøglepersoner, når børnene skal vælge uddannelse.
For at sikre, at det bliver et godt valg, den unge foretager, og som ikke er hæmmet af traditioner, skal vi være meget bevidste om, at det kun kan lade sig gøre, hvis ikke vi låses fast i traditioner.
Vi skal tage udfordringerne op, og med uddannelse, vejledninger og mentorer kan det også lade sig gøre, viser det sig.
Dette lige og frie valg er også, at man respekteres for de holdninger, man har - uanset om man er kvinde eller mand - f.eks. i forhold til fagog karrierevalg.
Angående ligestilling blandt indvandrere og efterkommere: Uanset religion og kultur har man som forældre et ansvar for at sørge for, at børnene kan klare sig i det danske samfund.
Det ses desværre, at der i familier sker det, at piger og drenge opdrages forskelligt.
Ansvaret som forældre betyder også at skulle stille ligeværdige krav til både drenge og piger og give den samme støtte til børn af begge køn.
Ansvaret er forældrenes i den sidste ende, men anbefalingerne er klare.
Angående ligeløn og det kønsopdelte arbejdsmarked
: Arbejdsmarkedet i Danmark reguleres i høj grad af parterne selv.
Loven om kønsopdelte lønstatistikker sikrer, at virksomheder skal udarbejde kønsopdelt lønstatistik, og DA og LO har været med til at lave en guide.
Det er naturligt nok, at de er interesserede i den konstruktive dialog, for der er behov for at få rettet op på de problemer, der er i forbindelse med at få lige løn for det samme arbejde.
Alle skal have mulighed for at bidrage med deres mangfoldige talenter.
Så er der barsel for fædre: Ud over det lovgivningsmæssige, der ligger der nu, og de muligheder, der er, handler det jo om moderne ledelsesformer i virksomheder og i det offentlige.
Arbejdet er organiseret i projekter og team, og ledere og rollemodeller går foran.
På de arbejdspladser, der har de gode eksempler, er der også mænd, som tager orlov, og det viser sig, at det kan lade sig gøre, og at der er sket en udvikling.
Det er for Venstre meget vigtigt, at der på orlovsområdet er valgmuligheder.
Der er 1 års orlov, og det er muligt for familien selv at fordele den imellem sig.
Så må man også sige, at det er familien selv, der er nærmest til at prioritere, hvad der er bedst for netop den familie.
Vedrørende handel med mennesker: Handel med mennesker er en modbydelig gerning, som skal bekæmpes, og bagmændene skal dømmes.
For at bekæmpe det bedst muligt skal borgerne være godt oplyst, så de kan tage aktiv handling ved f.eks. at anmelde det til politiet, hvis de møder en mand, kvinde eller et barn, som de tror er handlet.
Der er afsat 80 mio. kr. i alt over 4 år via satspuljen til at finansiere handlingsplanens delelementer, herunder de nationale, forebyggende og støttende indsatser.
Der er blevet oprettet et center mod menneskehandel, og refleksionsperioden for ofre for menneskehandel er 100 dage.
Der er også lavet en styrket strategi for politimæssig indsats imod menneskehandel.
Jeg vil opsummere: Børn skal have lige muligheder for at vælge; piger og drenge skal kunne vælge frit; der skal være ligestilling for indvandrere og efterkommere og lige løn for samme arbejde.
Vi appellerer til, at virksomhederne presser på via deres etik.
Der er ingen universalløsninger i ligestillingsarbejdet, ingen magisk tryllestav, der løser det i ét hug.
Det kan vi i Venstre kun kraftigt opfordre til.